**Panaman kanavavyöhyke** (esp. *Zona del Canal de Panamá*, engl. *Panama Canal Zone*) oli Panaman alueella sijainnut pinta-alaltaan 1 430 km² laajuinen Yhdysvaltain territorio, joka käsitti Panaman kanavan ja sitä ympäröivän viiden mailin (noin 8 km) levyisen alueen, pois lukien Panamán ja Colónin kaupungit, jotka muuten olisivat päätyneet osaksi kanavavyöhykettä.

Vuonna 1977 julkaistiin Frederick Wisemanin ohjaama dokumenttielokuva *Canal Zone*.

Historia
--------

Atlantin ja Tyynen valtameren yhdistävää kanaalia oltiin suunniteltu jo 1800-luvulta lähtien. Vuonna 1850 Yhdysvallat ja Iso-Britannia allekirjoittivat sopimuksen Nicaraguan läpi kaivettavasta kanavasta, mutta suunnitelmat eivät koskaan konkretisoituneet. Ranskalaiset alkoivat kaivaa kanavaa Panaman, joka tuolloin oli vielä Kolumbian provinssi, läpi 1880-luvulla. Taudit ja maasto kuitenkin vaikeuttivat töitä niin paljon, että hanke jäi kesken.

Yhdysvaltain senaatti hyväksyi vuonna 1902 ehdotuksen kanavan kaivamisesta Panamaan, mutta Kolumbian hallitus ei hyväksynyt tätä. Vastavetona tälle presidentti Theodor Roosevelt lähetti amerikkaliset sota-alukset tukemaan Panaman itsenäisyysliikettä. Kun Panama itsenäistyi vuonna 1903, maa hyväksyi välittömästi Yhdysvaltain tarjouksen kanavan kaivamisesta. Kanavavyöhyke perustettiin vuonna 1903. Panama sai tästä vastineeksi 10 miljoonaa dollaria. Lisäksi Yhdysvallat maksoi kanavavyöhykkeestä 250 000 dollarin vuosivuokraa ja sitoutui takaamaan Panaman itsenäisyyden.

Yhdysvallat ja Panama sopivat vuonna 1977 kanavavyöhykkeen siirtämisestä Panaman hallintaan. Yhdysvaltain valta päättyi kaksi vuotta myöhemmin territorion lakkauttamiseen, minkä jälkeen se siirtyi sopimusosapuolten yhteishallintaan. Kanavavyöhykke siirtyi kokonaisuudessaan Panaman hallintaan vuonna 1999.

Hallinto
--------

Territorion hallinto jakautui kahteen osaan: Panama Canal Company -yritykseen, joka vastasi itse kanavasta ja siviilihallintoon, jonka vastuulla oli muu territorion alue. Siviilihallintoa johti kuvernööri, jonka nimitti virkaansa Yhdysvaltain presidentti. Panama Canal Companyn johdossa toimi automaattisesti virkansa puolesta Yhdysvaltain maavoimaministeri, joka valvoi territorion kuvernööriä. Käytännössä territorion tehtävä on ainoastaan puolustaa Panaman kanavaa.

Kanavavyöhykkeen pääkaupunkina toimi Balboa.

Väestö ja kulttuuri
-------------------

Panaman kanavavyöhykkeen asukasluvun kehitys vuosina 1912–1970:

| 1912 | 1920 | 1930 | 1940 | 1950 | 1960 | 1970 |
| --- | --- | --- | --- | --- | --- | --- |
| 62 810 | 22 858 | 39 467 | 51 827 | 52 822 | 41 122 | 44 198 |

Territorion asukkaat käyttivät itsestään nimikettä "vyöhykeläinen" (engl. *Zonians*).

Panaman kanavavyöhykkeellä vaarallista työtä tehneet henkilöt (esim. poliisit, palomiehet ja turvamiehet) voivat hakea omaa erikoisviisumia Yhdysvaltoihin, mikäli he muuttavat maahan työn perässä. Tällaisia viisumeita myönnetään vuodessa vain rajallinen määrä.

### Kuuluisia kanavavyöhykkeen alueella syntyneitä

* John McCain (poliitikko)
* Edward A. Murphy (ilmailuinsinööri, Murphyn lain keksijä)

Lähteet
-------

1. 1 2  Panama Canal Zone *Infoplease.com Encyclopedia*.  2012. Viitattu 15.4.2014. (englanniksi)
2. ↑  Canal Zone (1977) *IMDb*.  2023. Viitattu 13.9.2023. (englanniksi)
3. 1 2  Milestones: 1899–1913 *Office of the Historian*.  2023. Viitattu 13.9.2023. (englanniksi)
4. 1 2 3  Canal Zone | Panama, Map, & History *Encyclopædia Britannica*.  16.8.2023. Viitattu 13.9.2023. (englanniksi)
5. 1 2  Reed, Drew: Story of cities #16: how the US-run Canal Zone divided Panama for a century *The Guardian*.  6.4.2016. Viitattu 13.9.2023. (englanniksi)
6. ↑  Number of Inhabitanst: Canal Zone (pdf) *United States Census Bureau*. Viitattu 13.9.2023. (englanniksi)
7. ↑  Chapter 4 - Panama Canal Zone Employees *United States Citizenship and Immigration Services*.  11.5.2021. Viitattu 13.9.2023. (englanniksi)
8. ↑  Dobbs, Michael: McCain's Birth Abroad Stirs Legal Debate *The Washington Post*.  2.5.2008. The Washington Post. Viitattu 17.10.2014. (englanniksi)
9. ↑  Fun Facts *Embassy of Panama in the United States*.  2023. Viitattu 13.9.2023. (englanniksi)

Aiheesta muualla
----------------

* Kuvia tai muita tiedostoja aiheesta **Panaman kanavavyöhyke** Wikimedia Commonsissa